**Amer Sports Oy** (ent. *Amer-yhtymä Oyj*) on suomalainen urheiluvälinekonserni. Konserniin kuuluu urheiluvälineyrityksiä, muun muassa Arc’teryx, Atomic-yhtiöt, Peak Performance, Salomon ja Wilson Sporting Goods.

Suomalaiset opiskelijajärjestöt olivat mukana perustamassa yritystä vuonna 1950. Yhtiö toimi aiemmin nimillä **Amer-Tupakka Oy** ja **Amer-yhtymä Oy**. Nykyisin Amer Sportsin omistajia ovat ANTA Sports, FountainVest Partners, Anamered Investments ja Tencent.

Historia
--------

### Yhtiön tausta

Toisen maailmansodan jälkeen korkeakouluopiskelijoiden määrä kasvoi merkittävästi kaupallisilla ja teknisillä aloilla ja esimerkiksi asunnoista oli pula. Opiskelijat miettivät asiaa Helsingin kauppakorkeakoulussa ja miettivät yrityksen ostamista. Vuonna 1950 heille tarjottiin merkittävää omistusosuutta Helsingin Tupakkatehtaasta. Tupakkatehdas Tuva Oy:n olivat perustaneet vuonna 1944 Teknillisen korkeakoulun maatalous- ja vesirakentamisen professori Pentti Kaitera yhdessä Matti Reijosen ja Matti Wäreen kanssa. Kaitera halusi rahoittaa yhtiön tuotoilla tutkimuksia. Kun Suomi liittyi vuonna 1950 tulli- ja kauppasopimus Gattiin ja raakatupakan tuonti vapautui, tupakkatehtaaseen tarvittiin lisää omistajia. Helsingin tupakkatehtaan omistajiksi houkuteltiin yhdistyksiä, joita olivat Helsingin kauppakorkeakoulun ylioppilaskunta, Suomen Ekonomiliitto, Suomalaisten Teknikkojen Seura sekä Maa- ja vesitekniikan tuki. Yhtiön nimeksi tuli Amer.

### Amer-Tupakka Oy (1950–1973)

Opiskelijajärjestöjen johdolla Amer-yhtiö alkoi valmistaa amerikkalaistyyppistä filtteritupakkaa. Yhtiön Boston-tupakkamerkki oli suosittu, ja Tuusulaan perustettiin tupakkatehdas vuonna 1955. Yhtiön menestyksen ansiosta esimerkiksi KY:n opiskelijat rakennuttivat 1960-luvulla opiskelija-asuntolan Ruusulankadulle.

Vuonna 1964 Amer-Tupakka sopi hollantilaisen Th. Niemeyer -yhtiön kanssa piipputupakan valmistamisesta. Myös Marlboron kanssa tehtiin lisenssisopimus. Yhtiön liiketoiminta laajeni myös laivanvarustamoihin ja kasvuturpeeseen.

Vuonna 1970 Amer osti Weilin+Göös-kirjankustantamon.

Heikki O. Salonen aloitti yhtiön toimitusjohtajana vuonna 1972. HOS-tupakka sai nimensä hänen nimikirjaimistaan.

### Amer-yhtymä Oy (1974–2005)

Vuonna 1974 yhtiö muutti nimekseen Amer-yhtymä Oy.

Amer listautui Helsingin pörssiin vuonna 1977.

Vuonna 1979 Amer-yhtymä Oy osti paperitukkuliike Hyppölän.

Vuonna 1984 Amer osti autokauppa Korpivaaran ja alkoi vastata Toyotan maahantuonnista. 
Amer listautui myös Lontoon pörssiin.

Samana vuonna Amer osti myös Neuvostoliiton-vientiin erikoistuneen sulkavalaisen Finnreklama-kirjapainon vahvistamaan graafista ryhmäänsä, mutta myi sen idänkaupan vähetessä 1989 Karistolle.

Vuonna 1985 Amer osti Marimekon, joka oli Saloselle tärkeä brändi.

Vuonna 1986 Salosesta tehtiin vastoin yhtiöjärjestystä sekä yhtiön pääjohtaja että hallituksen puheenjohtaja.

Vuonna 1988 Amer edusti Suomessa muun muassa amerikkalaista tupakkajättiä Philip Morrisia ja yhtiön osuus Suomen tupakkamarkkinoista oli 62 prosenttia. Yhtiökokouksessa esiintynyt Klubi 88 väitti Amerin olevan Suomen suurin yksittäinen syövän aiheuttaja. Sen mielestä "tupakkamannekiineina" toimineiden purjehtija Hjallis Harkimon ja F1-kuljettaja Keke Rosbergin sponsorointi piti lopettaa. Salonen uskoi, että yhtiön kannatti keskittyä urheilutuotteisiin. Yhtiön brändejä olivat muun muassa Marlboro, Marimekko, Toyota, Weilin+Göös ja yhdysvaltalainen MacGregor Golf Company.

Helmikuussa 1989 Amer osti amerikkalaisen urheiluvälineyhtiö Wilsonin, joka oli erikoistunut golf-, tennis- ja baseball-tuotteisiin. Suomessa brändi oli tuntematon. Wilson oli suurin urheilutuotteiden valmistaja Yhdysvalloissa, mutta pahasti velkaantunut. Kauppa oli siihen mennessä suurin ulkomaalainen yrityskauppa Suomessa. Roskalainoilla rahoitettu kauppa tuli yhtiölle kalliiksi.

Helmikuussa 1991 Heikki O. Salonen jätti toimitusjohtajan paikkansa terveydellisistä syistä ja jatkoi Amerissa erityistehtävissä. Salosen johdolla Amer oli ostanut 70 yritystä ja myynyt 20 yritystä. Hänen mielestään yrityksen johtaminen oli enemmän taidetta kuin tiedettä. Hänen toivestaan pääkonttoriin perustettiin myös taidegalleria. Salosen seuraajana aloittivat toimitusjohtaja Olli Laiho ja hallintoneuvoston puheenjohtaja Jukka Härmälä.

Amer myi omistuksensa aikana noin 50 miljoonaa euroa tappiota tehneen Marimekon Kirsti Paakkaselle vuonna 1991.

Vuonna 1994 Paperitukkuri Hyppölä myytiin ja Itävallasta ostettiin Atomic-ryhmä.

Tammikuussa 1995 kustannusliike Weilin+Göös myytiin Werner Söderström Osakeyhtiölle. WSOY osti myös Amerin osuudet Ajasto Osakeyhtiöstä ja Kiviranta Oy:stä, jotka se oli aiemmin omistanut Amerin kanssa puoliksi. Myös Toyota-autojen maahantuonnista ja edustuksesta luovuttiin ja Toyota Motor Corporation alkoi hoitaa sen itse.*lähde?*

Vuonna 1996 Veholle myytiin Citroën- ja Suzuki-autoihin liittynyt liiketoiminta.*lähde?* Huhtikuussa yhtiön toimitusjohtajana aloitti Roger Talermo, joka oli työskennellyt muun muassa Salomonilla. Talermo alkoi viedä suomalaista monialayritystä kansainväliseen urheilubisnekseen, jonka rungon muodostivat aluksi amerikkalainen Wilson, eurooppalainen perinteisiä talviurheiluvälineitä valmistanut Atomic ja kansainvälinen Oxygen, joka valmisti rullaluistimia ja lumilautoja.

Vuonna 1997 myytiin kalentereita ja muita ajankäytön suunnittelujärjestelmiä valmistanut Time System International -yhtiö ja golfmerkki MacGregor. Toukokuussa Guinness-olutsukuun kuulunut lordi Moyne eli Jonathan Bryan Guinness halusi ostaa Amerin. Kesäkuuhun mennessä kaikki pääomistajat, KY, Ekonomiliitto, Tekniikan akateemiset ja Maa- ja vesitekniikan tuki olivat valmiita myymään osuutensa. Yhtiön hallitus alkoi kuitenkin epäillä Moynea ja pyysi juristeja selvittämään hänen taustansa, jolloin paljastui, että hän oli huijari, joka oli tyhjentänyt ruotsalaisen Truston-sijoitusyhtiön varat veroparatiiseihin. Aiesopimus purettiin. Opiskelijajärjestöt päättivät luopua äänivallastaan Amerissa.

Suunto Oy ostettiin vuonna 1999.

Vuonna 2002 Amer osti fitness-laitteita valmistavan Precorin, joka oli alansa markkinajohtaja.

Tupakkaliiketoiminta myytiin 2004 Philip Morrisille.

### Amer Sports Oyj (2005–2019)

Vuonna 2005 Adidas myi Amer Sportsille Salomonin. Kaupan myötä Amer Sportsille päätyivät myös ranskalainen Mavic, joka valmisti vanteita, pyöräilyn lisävarusteita ja kypäriä sekä kiipeilyvarusteita ja -vaatteita valmistava Arc'teryx lumilautailuasusteita valmistanut Bonfire ja rullalautailuvälineisiin keskittynyt Cliché.

Heikki Takala aloitti yhtiön toimitusjohtajana vuonna 2010 Roger Talermon seuraajana. Takala kasvatti yhtiön tuotevalikoimaa urheiluvälineistä urheiluasusteisiin ja -kenkiin. Yhtiöllä oli muutamia kymmeniä liikkeitä, muttei verkkokauppaa. Syyskuussa Takala kertoi yhtiön kasvattavan tulevaisuudessa liikevaihdossa vaatteiden ja jalkineiden osuutta silloisesta viidenneksestä.

Syyskuussa 2012 Amer Sports kertoi muuttavansa Vallilan konepaja-alueella sijaitsevaan vanhaan halliin alkuvuonna 2014.

Vuonna 2013 yhtiön liikevaihto kasvoi kahdeksan prosenttia, samaan aikaan kun valtaosa muista pörssiyhtiöistä kertoi liikevaihtonsa pienentyneen.

Vuoteen 2014 mennessä Amer Sports oli kasvattanut liikeidensä määrän yli kahteensataan. Se vastasi itse noin puolesta liikkeistä, mutta haasteellisissa maissa käytettiin partnereita. Verkkokauppoja yhtiöllä oli viisikymmentä. Amer Sports omisti maailman suurimman suksitehtaan, joka sijaitsi Bulgariassa.

Vuonna 2015 Amer Sports osti baseball-mailoja valmistavan Louisville Sluggerin Kentuckystä. Jo aiemmin se oli hankkinut DeMarini-mailat. Yhtiö oli jakanut toimintansa kolmeen osaan: ulkoilu, pallopelit ja fitness-urheilu. Sen 2,6 miljardin euron liikevaihdosta 1,5 miljardia tuli ulkoilusta ja 650 miljoonaa palloilusta.

Vuonna 2016 konsernilla oli noin 300 myymälää.

Vuonna 2017 Amer Sportsin liikevaihdosta lähes puolet tuli sen omien liikkeiden kautta.

Huhtikuussa 2018 Amer Sports osti tanskalaiselta IC Groupilta ruotsalaisen urheiluvaatevalmistaja Peak Performancen. Yhtiön suurimmat omistajat olivat Keva, Maa- ja vesitekniikan tuki, Ilmarinen, Mandatum ja Ilkka Brotherus. Joulukuussa Mascot Bidco -niminen konsortio ilmoitti tehneensä ostotarjouksen Amer Sportsista. Ryhmittymään kuuluivat Anta Sports, FountainVest Partners, Anamered Investments ja Tencent. Anta Sports on Kiinan suurin urheiluvaatteiden valmistaja. Lululemon Athletican perustaja Chip Wilsonin osuus Amerista on noin viidennes. Amer Sports kuului Helsingin pörssin suuriin yrityksiin ja sen markkina-arvo oli noin neljä miljardia euroa.

### Amer Sports Oy (2019–)

Alkuvuonna 2019 Amerin omistus siirtyi Anta Sportsin johtamalle konsortiolle. Yhtiön brändeihin kuului muun muassa Salomon, Wilson, Atomic, Suunto, Precor ja Peak Performance. Maaliskuussa Amer Sports ilmoitti myyvänsä Mavicin yhdysvaltalaiselle pääomasijoitusyhtiö Regentille ja keskittyvänsä asusteisiin, jalkineisiin ja omaan vähittäiskauppaansa. Amer Sports poistui Helsingin pörssistä syyskuussa ja marraskuussa se siirtyi Mascot Bidco Oy:n omistukseen. Heikki Takalan seuraajaksi Amer Sportsin toimitusjohtajana valittiin syyskuussa James Zheng.

Joulukuussa 2020 kerrottiin, että amerikkalainen Peloton Interactive Inc ostaa Amer Sportsilta Precorin.

Tammikuussa 2022 kerrottiin, että Amer Sports myy Suunnon kiinalaisyhtiö Lieshengille, joka oli erikoistunut puettavaan teknologiaan.

Organisaatio
------------

Amer Sports Brand Storen sisäänkäynti Vallilassa
Amer Sports on ANTA Sports Products Limitedin osakkuusyhtiö.

Amer Sportsin omistavat kiinalaiset ANTA Sports Products, FountainVest Partners ja Tencent sekä kanadalainen Anamered Investments. Amer Sportsilla on myyntiorganisaatioita 39 maassa.

Brändit
-------

Amer Sports Brand Store Helsingissä elokuussa 2022
Amer Sports myy esimerkiksi urheiluvaatteita, -kenkiä ja -välineitä. Sen kenkävalikoimiin kuuluu muun muassa vaellus- ja maastojuoksukenkiä.

Konserniin kuuluu urheilubrändejä, muun muassa Arc’teryx, Atomic, Peak Performance, Salomon ja Wilson Sporting Goods.

### Arc’teryx

*Pääartikkeli: Arc’teryx*
Kanadalainen Arc’teryx on keskittynyt ulkoiluvaatteisiin ja -tuotteisiin, jotka on suunniteltu kiipeilyä, vaellusta, laskettelua, juoksua ja vapaa-aikaa varten.

### Atomic

*Pääartikkeli: Atomic*
Itävaltalainen Atomic valmistaa välineitä alppi- ja murtomaahiihtoon.

### Peak Performance

*Pääartikkeli: Peak Performance*
Ruotsalainen Peak Performance valmistaa vaatteita muun muassa hiihtoon, golfiin, harjoitteluun ja ulkoiluun.

### Salomon

*Pääartikkeli: Salomon*
Ranskalainen Salomon valmistaa urheiluvälineitä- ja vaatteita.

### Wilson

*Pääartikkeli: Wilson Sporting Goods*
Yhdysvaltalainen Wilson on keskittynyt joukkuepallopeleihin, kuten baseballiin, koripalloon, lentopalloon ja myös eurooppalaiseen jalkapalloon. Se valmistaa tuotteita myös yksilölajeihin, kuten golfiin, tennikseen ja sulkapalloon. Brändi on markkinajohtaja amerikkalaisessa jalkapallossa ja sillä on pallosopimus amerikkalaisen jalkapallon ammattilaissarja NFL:n kanssa. Sarjan loppuottelu on nimeltään Super Bowl, joka on maailman suurin urheilutapahtuma. Esimerkiksi vuonna 2015 sitä seurasi yli 110 miljoonaa tv-katselijaa pelkästään Yhdysvalloissa.

Wilsonin tuotteita ovat käyttäneet muun muassa tennispelaajat Roger Federer, Venus Williams ja Serena Williams, golfaaja Nick Faldo ja koripalloilija Kareem Abdul-Jabbar. Wilson on markkinajohtaja myös baseball-räpylöissä.

Tunnustuksia
------------

* Vuonna 2006 Amer Sportsin Pekka Paalanne valittiin vuoden talousjohtajaksi

Johto
-----

### Toimitusjohtajat

* KTM Mauri Raunto, 1950-1955
* vuorineuvos, ekonomi Pentti Heikkilä, 1955–1972
* KTM Heikki O. Salonen, 1972-1986
* Leif Ekström, 1986-1989
* ekonomi Olli Laiho, 1990-1992
* DI Seppo Ahonen, 1992-1995
* DI Raimo Taivalkoski, vt. 1995-1996
* KTM Roger Talermo, 1996-2009
* KTM Heikki Takala, 2010-2020
* James Zheng, 2020-

Lähteet
-------

1. 1 2  Our history amersports.com. Viitattu 10.1.2022. (englanniksi)
2. 1 2 3  Our management team *Amer Sports*. Viitattu 3.1.2023. (englanniksi)
3. ↑  Amer Sports Oy kauppalehti.fi. Viitattu 10.1.2022.
4. 1 2 3 4 5 6  About us Amer Sports, amersports.com. Viitattu 15.2.2023. (englanniksi)
5. ↑  Interim Report 2021 - ANTA Sports Products Limited - Stock Code 2020.HK (pdf) (Amer Sportsin omistusosuus s. 60) Anta Sports Products Limited. Viitattu 10.1.2022. (englanniksi)
6. 1 2 3 4 5 6 7 8 9 10 11 12 13 14 15 16 17 18 19 20 21 22  Päätyykö Amer kiinalaisille? Näin opiskelijoiden tupakkatehtaasta tuli Suomen tärkein kuluttajatuoteyhtiö *Helsingin Sanomat*.  8.3.2019. Viitattu 31.3.2022.
7. ↑  Amer-yhtymä Oy, Amer Sports Oyj — Osakehistoriaa. *www.porssitieto.fi*. Viitattu 31.3.2022.
8. 1 2 3  Kuolleet | Kauppatieteiden maisteri Heikki O. Salonen *Helsingin Sanomat*.  28.5.1998. Viitattu 31.3.2022.
9. ↑  Finnreklama Amerille.  *Helsingin Sanomat*, 9.10.1984, s. 30. Näköislehti (maksullinen).
10. ↑  Finnreklama Amerilta Karistolle.  *Helsingin Sanomat*, 1.2.1989, s. 35. Näköislehti (maksullinen).
11. 1 2 3 4  Raivio Jyri: Heikki O. Salonen jättää Amerin johdon terveyssyistä Partekin Raimo Taivalkoski hallituksen puheenjohtajaksi *Helsingin Sanomat*.  19.12.1990. Viitattu 31.3.2022.
12. 1 2  Milt Freudenheim: Amer Group to Acquire Wilson Sporting Goods *The New York Times*.  21.2.1989. Viitattu 31.3.2022. (englanniksi)
13. 1 2 3  Amer pysyy merkkitavarayhtiönä Tuore toimitusjohtaja Roger Talermo on sormenpäitään myöten urheiluvälinemies *Helsingin Sanomat*.  18.4.1996. Viitattu 31.3.2022.
14. 1 2  Arolainen Teuvo: Amer-yhtymä myi Weilin+Göösin WSOY:lle Kustannustoiminnan keskittyminen tekee WSOY:stä suurteosten, oppikirjojen ja kalentereiden markkinajohtajan *Helsingin Sanomat*.  24.1.1995. Viitattu 31.3.2022.
15. 1 2  Jyri Raivio: Pekka Paalanne: Talousjohtaja mukana kaikissa päätöksissä *Helsingin Sanomat*.  6.12.2006. Viitattu 31.3.2022.
16. 1 2 3 4 5 6 7  Markus Ånäs: Amerin hallussa on kolme USA:n suurta joukkuelajia *Kauppalehti*. Viitattu 31.3.2022.
17. 1 2 3 4 5 6 7  Melander, Tommi: Vaatteet tuovat kohta miljardin *Arvopaperi 3/2014*. Viitattu 31.3.2022.
18. 1 2  Amer Sports ostaa Salomonin *Yle Uutiset*.  2.5.2005. Viitattu 3.1.2023.
19. ↑  Katja Okkonen: Amer Sportsista tulee yhä enemmän vaatettaja *Ilta-Sanomat*.  20.9.2010. Viitattu 31.3.2022.
20. ↑  Päivi Mykkänen: Amer Sports muuttaa kirpputorin paikalle Vallilaan *Kauppalehti*. Viitattu 31.3.2022.
21. 1 2  Ikävalko, Kari: Amer laajentaa urheiluvaatekauppaan – yhtiö ostaa urheilumuotiyritys Peak Performancen *Yle Uutiset*.  30.4.2018. Viitattu 31.3.2022.
22. 1 2  Kiinalaistaustainen konsortio tekee 4,6 miljardin euron ostotarjouksen Amerista *Taloussanomat*.  7.12.2018. Viitattu 7.12.2018.
23. ↑  Kaupankäynti Amer Sportsin osakkeella keskeytetty *Yle Uutiset*.  7.12.2018. Viitattu 31.3.2022.
24. 1 2  Perttu Räisänen: Pörssistä poistunut Amer Sports vaihtaa toimitusjohtajaa – Heikki Takala jatkaa hallituksen neuvonantajana *Arvopaperi*. Viitattu 31.3.2022.
25. ↑  Taloussanomat: Amer Sports myy Mavicin pyöräilyliiketoiminnan *Ilta-Sanomat*.  15.3.2019. Viitattu 31.3.2022.
26. ↑  Mascot Bidco Oy - Y-tunnus: 2952089-4 - Yritystiedot, taloustiedot, päättäjät & hallituksen jäsenet *www.finder.fi*. Viitattu 18.12.2019.
27. ↑
28. ↑  Peloton to buy peer Precor in $420 million deal, shares rise *Reuters*.  21.12.2020. Viitattu 12.4.2022. (englanniksi)
29. ↑  Suomalainen Suunto siirtyy kiinalaisomistajalta toiselle – Liesheng lupaa jatkoa toiminnalle Suomessa *Mobiili.fi*. Viitattu 31.3.2022.
30. ↑  Arvopaperi: Muutos Amer Sports Oyj:n taloudellisen raportoinnin aikatauluun *Arvopaperi*. Viitattu 3.1.2023.
31. ↑  Chinese titan in formal €4.6b bid for Finland's Amer Sports *News*.  7.12.2018. Viitattu 3.1.2023. (englanniksi)
32. ↑  Our Story | Arc'teryx *Arc'teryx Equipment*. Viitattu 12.4.2022. (englanniksi)
33. ↑  Atomic – Amer Sports *www.amersports.com*. Viitattu 7.4.2022.
34. ↑  Home | Peak Performance *www.peakperformance.com*. Viitattu 12.4.2022.

Kirjallisuutta
--------------

* Parpola, Antti: *Merkkien takana, Amer Sportsin tarina*. Helsinki: Otava, 2022. ISBN 978-951-1-44958-4.

Aiheesta muualla
----------------

* Kuvia tai muita tiedostoja aiheesta **Amer Sports** Wikimedia Commonsissa

* Amer Sports (englanniksi)